CELEX: 52019PC0009
Language: fi
Date: 2019-01-21
Title: Ehdotus NEUVOSTON TÄYTÄNTÖÖNPANOPÄÄTÖS luvan antamisesta Liettualle ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide

EUROOPAN KOMISSIO
            Bryssel 21.1.2019
            COM(2019) 9 final
            2019/0006(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            luvan antamisesta Liettualle ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
            
               
         
         
            
               PERUSTELUT
            
            
               
                  Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY, jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
               
               
                  Liettua on pyytänyt kirjeessä, jonka komissio kirjasi saapuneeksi 16. lokakuuta 2018, alv-direktiivin 193 artiklaa koskevaa poikkeusta, jotta se voisi soveltaa käännetyn verovelvollisuuden mekanismia kovalevyihin. Komissio on antanut alv-direktiivin 395 artiklan 2 kohdan mukaisesti Liettuan pyynnön tiedoksi muille jäsenvaltioille 19. marraskuuta 2018 päivätyillä kirjeillä. Komissio on ilmoittanut 20. marraskuuta 2018 päivätyllä kirjeellä Liettualle, että sillä on kaikki hakemuksen arviointia varten tarvitsemansa tiedot.
               
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Alv-direktiivin 193 artiklassa säädetään yleissääntönä, että tavaroita luovuttava tai palveluita suorittava verovelvollinen on tavallisesti velvollinen maksamaan arvonlisäveron.
               
            
            
               Alv-direktiivin 395 artiklan mukaisesti Liettua pyytää alv-direktiivin 193 artiklaa koskevaa poikkeusta ja lupaa soveltaa käännetyn verovelvollisuuden mekanismia kovalevyjen luovutuksiin, joita alv-direktiivin 199 a artikla ei kata. Tässä menettelyssä verovelvollisesta, jolle tavara luovutetaan, tulee arvonlisäverovelvollinen. Kyseinen verovelvollinen, edellyttäen että sillä on täysi vähennysoikeus, voi samanaikaisesti ilmoittaa ja vähentää luovutusta koskevan arvonlisäveron. Arvonlisäveroa ei siis tosiasiallisesti makseta valtionkassaan. 
            
            
               
                  Liettuassa on havaittu alv-petoksia elektronisten laitteiden, kuten kannettavien tietokoneiden, matkapuhelinten, tablettien ja kovalevyjen, alalla. Näitä tavaroita hankitaan muista jäsenvaltioista ja – ennen kuin ne toimitetaan vähittäismyyjille tai suoraan kuluttajille – useita liiketoimia tapahtuu valeyritysten välillä, jotka eivät maksa arvonlisäveroa valtionkassaan. Liettuassa tehdyissä tarkastuksissa ilmeni, että vuosina 2016–2017 elektronisista laitteista on mahdollisesti jäänyt maksamatta noin 6 miljoonan euron edestä veroja, mikä tarkoittaa valtion talousarvion kannalta huomattavaa menetystä. 
               
            
            
               Liettua toteutti useita toimenpiteitä torjuakseen ja estääkseen alv-petoksia. Lokakuusta 2016 alkaen kaikki arvonlisäverovelvolliset Liettuassa ovat velvollisia kuukausittain kirjaamaan saamiensa ja esittämiensä alv-laskujen tiedot älykkään hallintojärjestelmän (’i.MAS’) sähköisen laskutuksen osajärjestelmään (’i.SAF’), mikä auttaa viranomaisia havaitsemaan erot arvonlisäverovelvollisten ilmoittamien tietojen ja sellaisten veromäärien välillä, joita ei ole ilmoitettu oikea-aikaisesti. Ennen kuin tavaroita kuljetetaan Liettuan alueella niiden kuljetusasiakirjojen tiedot on lisäksi kirjattava i.MAS:n sähköisten rahtikirjojen alajärjestelmään (’i.VAZ’) ja tällöin on täsmennettävä kuljetetut tavarat, lähettäjät ja vastaanottajat. Näitä kansallisen verotarkastusviranomaisen keräämiä operatiivisia tietoja käytetään myös havaitsemaan mahdolliset petostapaukset tai hankkimaan nopeasti tietoja petosketjuun kuuluvista tavaroista. 
            
            
               Kaikista alv-petosten torjumiseksi käyttöön otetuista toimenpiteistä huolimatta Liettuan toimittamista tiedoista käy ilmi, että nämä toimenpiteet eivät riitä estämään elektronisten laitteiden luovutuksiin liittyviä alv-petoksia. Liettua katsoo, että käännetyn verovelvollisuuden käyttöönotto kyseisellä alalla on välttämätöntä. 
            
            
               
                  Liettua aikoo ottaa käännetyn verovelvollisuuden käyttöön elektronisten laitteiden osalta alv-direktiivin 199 a artiklan perusteella. Kovalevyt eivät kuitenkaan kuulu tämän artiklan soveltamisalaan. Liettua toteaa myös, että muiden jäsenvaltioiden kokemukset osoittavat, että kun käännetyn verovelvollisuuden mekanismi on otettu käyttöön alv-direktiivin 199 a artiklan soveltamisalaan kuuluvien elektronisten laitteiden alalla, petollinen toiminta on siirtynyt koskemaan muita elektronisia laitteita. 
               
               
                  Liettua pyytää tämän vuoksi lupaa ottaa käännetyn verovelvollisuuden mekanismi käyttöön myös kovalevyjen osalta alv-direktiivin 395 artiklan perusteella. 
               
            
            
               Kun otetaan huomioon toimenpiteen mahdollinen myönteinen vaikutus Liettuan havaitsemien petosten torjuntaan, poikkeus ehdotetaan myönnettävän määräajaksi 1. maaliskuuta 2019 ja 28. helmikuuta 2022 väliseksi ajaksi. Poikkeustoimenpiteen soveltamisaikana Liettuan olisi otettava käyttöön muita tavanomaisia toimenpiteitä, joilla tehokkaasti torjutaan ja ehkäistään kovalevyjen luovutuksiin liittyviä petoksia. Näin ollen ei olisi enää tarpeen poiketa alv-direktiivin 193 artiklan soveltamisesta kovalevyjen luovutusten osalta. 
            
            
               Yhdenmukaisuus muiden alaa koskevien politiikkojen säännösten kanssa
            
            
               
                  Muille jäsenvaltioille on myönnetty vastaavanlaisia alv-direktiivin 193 artiklaa koskevia poikkeuksia.
               
               
                  Ehdotettu toimenpide on näin ollen yhdenmukainen nykyisen alv-direktiivin säännösten kanssa. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Alv-direktiivin 395 artikla.
            
         
         
            
               •Toissijaisuusperiaate (jaetun toimivallan osalta) 
            
            
               Kun otetaan huomioon ehdotuksen perustana oleva alv-direktiivin säännös, ehdotus kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta.
            
            
               •Suhteellisuusperiaate
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia.
            
            
               Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen, että tarkoituksena on estää tietyntyyppisiä veropetoksia taikka veron kiertämistä tietyllä alalla. 
            
            
               •Toimintatavan valinta
            
            
               Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on parhaiten soveltuva toimintatapa myös sen vuoksi, että se voidaan osoittaa yksittäisille jäsenvaltioille.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Tämä ehdotus perustuu Liettuan jättämään hakemukseen ja koskee ainoastaan kyseistä jäsenvaltiota.
            
            
               •Asiantuntijatiedon keruu ja käyttö
            
            
               Ulkopuolisia asiantuntijoita ei ole tarvittu.
            
            
               •Vaikutustenarviointi
            
            
               Ehdotetun täytäntöönpanopäätöksen tarkoituksena on estää tietyntyyppisiä veropetoksia tai veron kiertämistä kovalevyalalla. Käännetyn verovelvollisuuden mekanismin pitäisi auttaa Liettuaa estämään alv-petoksia kovalevyalalla. Sen vuoksi poikkeustoimenpiteellä on mahdollisesti myönteinen vaikutus. 
            
            
               Koska poikkeuksen soveltamisala on suppea ja sen voimassaoloaika rajallinen, kielteinen vaikutus – elektronisten laitteiden parissa toimiville yrityksille aiheutuva suurempi hallinnollinen rasitus – on joka tapauksessa vähäinen.
            
            
               4.TALOUSARVIOVAIKUTUKSET
            
            
               Ehdotuksella ei ole kielteisiä vaikutuksia arvonlisäveroista saataviin unionin omiin varoihin.
            
            
               5.LISÄTIEDOT
            
            
               Ehdotus sisältää raukeamislausekkeen, jonka mukaisesti poikkeuksen voimassaolo päättyy 28. helmikuuta 2022.
            
            
               2019/0006 (NLE)
            
         
         
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               luvan antamisesta Liettualle ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  1
                ja erityisesti sen 395 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 193 artiklassa säädetään, että tavaroita luovuttava tai palveluja suorittava verovelvollinen on pääsääntöisesti velvollinen maksamaan arvonlisäveron veroviranomaisille.
            
            
               (2)Liettua on pyytänyt kirjeessä, jonka komissio kirjasi saapuneeksi 16 päivänä lokakuuta 2018, lupaa ottaa käyttöön direktiivin 2006/112/EY 193 artiklasta poikkeavan erityistoimenpiteen, jotta se voisi soveltaa käännetyn verovelvollisuuden mekanismia kovalevyjen luovutuksiin. 
            
            
               (3)Komissio antoi direktiivin 2006/112/EY 395 artiklan 2 kohdan toisen alakohdan mukaisesti Liettuan hakemuksen tiedoksi muille jäsenvaltioille 19 päivänä marraskuuta 2018 päivätyillä kirjeillä. Komissio on ilmoittanut 20 päivänä marraskuuta 2018 päivätyllä kirjeellä Liettualle, että sillä on kaikki hakemuksen arviointia varten tarvitsemansa tiedot.
            
            
               (4)Liettuassa havaittiin MTIC-petoksia (missing trader -petoksia) elektronisten laitteiden, kuten kannettavien tietokoneiden, matkapuhelinten, tablettien ja kovalevyjen, alalla. Tällä käytännöllä on laajuutensa ja mittakaavansa vuoksi välitön hyvin kielteinen vaikutus valtion talousarvioon. 
            
            
               (5)Liettua on toteuttanut useita toimenpiteitä torjuakseen ja estääkseen alv-petoksia. Liettuan mukaan kyseiset toimenpiteet eivät riitä estämään elektronisten laitteiden luovutuksiin liittyviä alv-petoksia.
            
            
               (6)Liettua aikoo ottaa käännetyn verovelvollisuuden käyttöön elektronisten laitteiden osalta direktiivin 2006/112/EY 199 a artiklan perusteella. Kovalevyt eivät kuitenkaan kuulu kyseisen artiklan soveltamisalaan. 
            
            
               (7)Voidakseen tarjota kattavamman käänteisen verovelvollisuuden mekanismin, jota sovelletaan direktiivin 2006/112/EY 199 a artiklan perusteella jo nyt sallittujen elektronisten laitteiden lisäksi myös kovalevyihin, Liettua pyytää lupaa saada ottaa käyttöön käänteisen verovelvollisuuden mekanismi kovalevyjen luovutusten osalta direktiivin 2006/112/EY 395 artiklan perusteella. 
            
            
               (8)Kun otetaan huomioon erityistoimenpiteen mahdollinen myönteinen vaikutus Liettuan havaitsemien petosten torjuntaan, poikkeus olisi myönnettävä määräajaksi 1 päivän maaliskuuta 2019 ja 28 päivän helmikuuta 2022 väliseksi ajaksi. 
            
            
               (9)Poikkeukset myönnetään yleensä rajoitetuksi ajaksi, jotta voidaan arvioida, onko poikkeustoimenpide asianmukainen ja tehokas. Poikkeuksilla annetaan jäsenvaltioille aikaa ennen poikkeavan toimenpiteen voimassaolon päättymistä ottaa käyttöön muita tavanomaisia toimenpiteitä ongelman ratkaisemiseksi, jolloin poikkeusta ei enää tarvitse jatkaa. Käännetyn verovelvollisuuden mekanismin käytön mahdollistava poikkeus myönnetään vain poikkeuksellisesti tietyille aloille, joilla esiintyy petoksia, ja vasta viimeisenä keinona. Liettuan olisi näin ollen ennen tämän poikkeuksen voimassaolon päättymistä toteutettava muita tavanomaisia toimenpiteitä alv-petosten torjumiseksi ja estämiseksi kovalevyalalla, eikä sillä siten pitäisi enää olla tarvetta poiketa direktiivin 2006/112/EY 193 artiklasta kovalevyjen luovutusten osalta. 
            
            
               (10)Erityistoimenpide ei vaikuta kielteisesti arvonlisäverosta kertyviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
         
         
            
               Poiketen siitä, mitä direktiivin 2006/112/EY 193 artiklassa säädetään, Liettualle annetaan lupa nimetä tavaroiden luovutuksen vastaanottaja velvolliseksi maksamaan arvonlisävero, kun kyse on kovalevyjen luovutuksista. 
            
            
               2 artikla
            
            
               Tätä päätöstä sovelletaan 1 päivästä maaliskuuta 2019, ja sen voimassaolo päättyy 28 päivänä helmikuuta 2022. 
            
            
               3 artikla
            
            
               Tämä päätös on osoitettu Liettuan tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.